Rasmus Stoklund (S), 2024-11-20:
Tak, formand.
Det første initiativ handler om nulmoms for personbefordring med fly.
Formålet med initiativet er at sikre lige momsvilkår for indenrigsflyselskaber og udenrigsflyselskaber.
Det er der ikke i dag.
I dag er momsreglerne indrettet sådan, at udenrigsflyselskaber har nulmoms for deres personbefordring, både for deres indenrigs- og udenrigsflyvninger.
Når noget er omfattet af nulmoms, betyder det, at der er nulmoms på salget, men fradrag på moms på indkøb.
Nulmoms betyder for udenrigsflyselskaberne, at de ikke skal betale moms på salg af flybilletter, men at de kan fradrage moms på indkøb af varer og ydelser knyttet til personbefordring.
For at være et udenrigsflyselskab skal selskabet overvejende flyve udenrigstrafik.
Det er defineret ved, at udenrigstrafikken skal udgøre mindst 55 pct. af selskabets samlede trafik.
For indenrigsflyselskaber, altså selskaber, hvis udenrigstrafik udgør mindre end 55 pct., gælder, at salget af flybilletter er momsfritaget.
Momsfritagelse kan umiddelbart lyde bedre end nulmoms, men det er det faktisk ikke, for når noget er momsfritaget, betyder det ligesom ved nulmoms, at der er nulmoms på salget, men at der ikke er fradrag på moms på indkøb.
Det betyder for indenrigsflyselskaberne, at de ikke kan fradrage moms på indkøb af varer og ydelser til deres indenrigspersonbefordring.
Dog kan indenrigsflyselskaber ligesom udenrigsflyselskaber fradrage moms på indkøb, der vedrører deres udenrigspersonbefordring.
Reglerne kan have bidraget til, at flyselskaber indretter sig som udenrigsflyselskaber for at være omfattet af nulmoms.
Med forslaget skal danske flyselskaber altså ikke længere indrette sig på en bestemt måde for at være konkurrencedygtige, når de udbyder indenrigsruter. Jeg forestiller mig, at den her tale kan være en lille smule tør at lytte til, men det er jo sådan set et væsentligt og godt budskab, så derfor er der rigtig gode argumenter for, at vi nu ligestiller indenrigs- og udenrigsflyselskaber, så de får samme konkurrencevilkår.
Det er det, vi gør med forslaget om nulmoms.
Herudover indeholder forslaget som nævnt af andre ordførere også to mindre initiativer, som jeg kort vil berøre.
Det første handler om mindre justeringer af særordningen for små virksomheder på momsområdet.
Særordningen blev vedtaget af Folketinget den 4. april 2024 og træder i kraft på tværs af EU den 1. januar 2025.
De mindre justeringer handler om at sikre status quo i virksomheders og kunstneres anvendelse af de nuværende momsregistreringsgrænser på henholdsvis 50.000 kr. og 300.000 kr.
Særordningen for små virksomheder, som vil gælde fra den 1. januar 2025, er et vigtigt skridt i retningen af at forenkle momsforpligtelser og nedbringe efterlevelsesomkostninger for små virksomheder.
Det andet mindre initiativ er en præcisering af en eksisterende hjemmel i momsloven, så det bliver muligt at fastsætte regler for tidspunkter for bogføring af fradrag på købsmoms i momsregnskabet i en bekendtgørelse.
Præciseringen af denne hjemmel vil give mulighed for, at bogføringen kan ske i en senere momsperiode, end der er mulighed for i dag, hvilket vil imødekomme et ønske fra erhvervslivet, da det harmonerer bedre med bogføringsprocesser.
I dag vil virksomhederne i mange tilfælde blive pålagt en rente, hvis de bogfører for sent.
Det synes ikke rimeligt, når det skyldes almindelige gode bogføringsprincipper for, hvornår man bogfører poster.
Tak for ordet.